CELEX: 32021D1363
Language: el
Date: 2021-07-08 00:00:00
Title: Απόφαση (ΕΕ) 2021/1363 της Επιτροπής της 8ης Ιουλίου 2021 με την οποία επιτρέπεται στη Φινλανδία να εφαρμόσει παράταση ορισμένων περιόδων που καθορίζονται στα άρθρα 2, 16 και 17 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4976] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/22
               
            
         ΑΠΟΦΑΣΗ (ΕΕ) 2021/1363 ΤΗΣ ΕΠΙΤΡΟΠΗΣ
         της 8ης Ιουλίου 2021
         με την οποία επιτρέπεται στη Φινλανδία να εφαρμόσει παράταση ορισμένων περιόδων που καθορίζονται στα άρθρα 2, 16 και 17 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4976]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 2 παράγραφος 8, το άρθρο 9 παράγραφος 4, το άρθρο 10 παράγραφος 4, το άρθρο 11 παράγραφος 4, το άρθρο 12 παράγραφος 5, το άρθρο 16 παράγραφος 4 και το άρθρο 17 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 2 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (στο εξής: ΠΕΙ) της περιοδικής κατάρτισης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021. Με το άρθρο 2 παράγραφος 3 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Με το άρθρο 2 παράγραφος 5 του κανονισμού (ΕΕ) 2021/267 παρατείνεται η ισχύς των δελτίων επιμόρφωσης οδηγού που αναφέρονται στο παράρτημα II της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με το άρθρο 9 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ανανέωση των ενιαίων πιστοποιητικών ασφάλειας που αναφέρονται στο άρθρο 10 παράγραφος 13 της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου (3), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (4)
                  
                  
                     Με το άρθρο 9 παράγραφος 2 του κανονισμού (ΕΕ) 2021/267 παρατείνεται η ισχύς των εγκρίσεων ασφάλειας που αναφέρονται στο άρθρο 12 παράγραφος 2 της οδηγίας (ΕΕ) 2016/798, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (5)
                  
                  
                     Με το άρθρο 10 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ανανέωση των πιστοποιητικών ασφάλειας που αναφέρονται στο άρθρο 10 παράγραφος 5 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (4), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (6)
                  
                  
                     Με το άρθρο 10 παράγραφος 2 του κανονισμού (ΕΕ) 2021/267 παρατείνονται οι προθεσμίες για την ανανέωση των εγκρίσεων ασφάλειας που αναφέρονται στο άρθρο 11 παράγραφος 2 της οδηγίας 2004/49/ΕΚ, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (7)
                  
                  
                     Με το άρθρο 11 παράγραφος 1 του κανονισμού (ΕΕ) 2021/267 παρατείνεται η ισχύς των αδειών των μηχανοδηγών, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (8)
                  
                  
                     Με το άρθρο 11 παράγραφος 2 του κανονισμού (ΕΕ) 2021/267 παρατείνονται οι προθεσμίες για την ολοκλήρωση, από τον κάτοχο άδειας μηχανοδηγού, των περιοδικών ελέγχων, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (9)
                  
                  
                     Με το άρθρο 12 παράγραφος 1 του κανονισμού (ΕΕ) 2021/267 παρατείνονται οι προθεσμίες για την πραγματοποίηση τακτικής επανεξέτασης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (10)
                  
                  
                     Με το άρθρο 12 παράγραφος 2 του κανονισμού (ΕΕ) 2021/267 παρατείνεται η ισχύς των προσωρινών αδειών, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (11)
                  
                  
                     Με το άρθρο 16 παράγραφος 1 του κανονισμού (ΕΕ) 2021/267 παρατείνονται οι προθεσμίες για τη διενέργεια της περιοδικής αναθεώρησης των αξιολογήσεων ασφάλειας των λιμενικών εγκαταστάσεων, οι οποίες διαφορετικά θα είχαν λήξει ή θα έληγαν μεταξύ 1ης Σεπτεμβρίου 2020 και της 30ής Ιουνίου 2021.
                  
               
                     (12)
                  
                  
                     Με το άρθρο 16 παράγραφος 2 του κανονισμού (ΕΕ) 2021/267 παρατείνονται οι προθεσμίες των 18 μηνών για την πραγματοποίηση των διαφόρων τύπων ασκήσεων που αναφέρονται στο παράρτημα III μέρος Β τμήματα 13.7 και 18.6 του κανονισμού (ΕΚ) αριθ. 725/2004 του Ευρωπαϊκού Συμβουλίου και του Κοινοβουλίου (5), οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (13)
                  
                  
                     Με το άρθρο 17 παράγραφος 1 του κανονισμού (ΕΕ) 2021/267 παρατείνονται οι προθεσμίες για τη διενέργεια της αναθεώρησης των αξιολογήσεων ασφαλείας λιμένα και των σχεδίων ασφαλείας λιμένα, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (14)
                  
                  
                     Με το άρθρο 17 παράγραφος 2 του κανονισμού (ΕΕ) 2021/267 παρατείνονται οι προθεσμίες των 18 μηνών για την ολοκλήρωση των ασκήσεων εκπαίδευσης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (15)
                  
                  
                     Με επιστολή της 27ης Μαΐου 2021, η Φινλανδία υπέβαλε αιτιολογημένο αίτημα για την έγκριση παράτασης ορισμένων περιόδων και προθεσμιών που καθορίζονται στο άρθρο 2 παράγραφοι 1, 3 και 5, στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2, στο άρθρο 12 παράγραφοι 1 και 2, στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του κανονισμού (ΕΕ) 2021/267. Η Φινλανδία διαβίβασε πρόσθετες πληροφορίες προς υποστήριξη του αιτήματός την 1η, την 7η, τη 10η και τη 14η Ιουνίου 2021.
                  
               
                     (16)
                  
                  
                     Με το αιτιολογημένο αίτημά της, η Φινλανδία ζητά, πρώτον, την έγκριση παράτασης κατά τέσσερις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς της εν λόγω διάταξης και του άρθρου 2 παράγραφος 3, στο άρθρο 2 παράγραφος 5, στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2, στο άρθρο 12 παράγραφοι 1 και 2, στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του εν λόγω κανονισμού και, δεύτερον, την έγκριση παράτασης κατά τέσσερις μήνες των προθεσμιών της 30ής Σεπτεμβρίου 2021 που καθορίζονται στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του εν λόγω κανονισμού.
                  
               
                     (17)
                  
                  
                     Σύμφωνα με τις πληροφορίες που παρασχέθηκαν από τη Φινλανδία, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού στη Φινλανδία, η ανανέωση των ενιαίων πιστοποιητικών ασφάλειας, η ανανέωση των εγκρίσεων ασφάλειας, η ανανέωση των αδειών των μηχανοδηγών που οδηγούν μηχανές έλξης και συρμούς, η ολοκλήρωση των σχετικών περιοδικών ελέγχων, η τακτική επανεξέταση των σιδηροδρομικών επιχειρήσεων, η ανανέωση των προσωρινών αδειών των σιδηροδρομικών επιχειρήσεων, η διενέργεια αξιολογήσεων ασφάλειας των λιμενικών εγκαταστάσεων, η διενέργεια της αναθεώρησης των αξιολογήσεων ασφαλείας λιμένα ή των σχεδίων ασφαλείας λιμένα και η διεξαγωγή των σχετικών ασκήσεων εκπαίδευσης ενδέχεται να παραμείνουν ανέφικτες και πέραν της 30ής Ιουνίου 2021 στη Φινλανδία, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (18)
                  
                  
                     Ειδικότερα, οι αρχές της Φινλανδίας κρίνουν ότι η κατάσταση της επιδημίας δεν είναι δυνατόν να προβλεφθεί και οι συνθήκες ενδέχεται να επιδεινωθούν. Σύμφωνα με το συγκεκριμένο κράτος μέλος, η κατάσταση παραμένει ασταθής, υφίστανται περιφερειακές διαφορές όσον αφορά την ανάσχεση της επιδημίας και τα ποσοστά λοίμωξης από τη νόσο COVID-19 έχουν παρουσιάσει αύξηση στο πρόσφατο παρελθόν. Μια ενδεχόμενη αιφνίδια επιδείνωση της επιδημικής κατάστασης στη Φινλανδία θα μπορούσε να προκαλέσει δυσκολίες στην ανανέωση ή την παράταση ορισμένων πιστοποιητικών, αδειών και εγκρίσεων και αναβολή ορισμένων περιοδικών ελέγχων και περιοδικών καταρτίσεων.
                  
               
                     (19)
                  
                  
                     Σύμφωνα με τις πληροφορίες που διαβίβασε η Φινλανδία, όσον αφορά το άρθρο 2 του κανονισμού (ΕΕ) 2021/267, τα μέτρα που ελήφθησαν για την πρόληψη ή την ανάσχεση της εξάπλωσης της νόσου COVID-19 έχουν οδηγήσει σε περιορισμούς και ακυρώσεις των μαθημάτων περιοδικής κατάρτισης.
                  
               
                     (20)
                  
                  
                     Ειδικότερα, οι περιορισμοί στις συναθροίσεις που επέβαλαν οι φινλανδικές αρχές είχαν, και εξακολουθούν να έχουν, αντίκτυπο στην οργάνωση των περιοδικών καταρτίσεων για οδηγούς λεωφορείων και φορτηγών. Τα μαθήματα περιοδικής κατάρτισης πραγματοποιήθηκαν εξ αποστάσεως, ενώ ο εκπαιδευτής και οι συμμετέχοντες βρίσκονταν σε διαφορετικούς χώρους. Εξαιτίας των εν λόγω περιορισμών, η προσφορά περιοδικών καταρτίσεων υπήρξε μειωμένη.
                  
               
                     (21)
                  
                  
                     Επιπλέον, σύμφωνα με τις πληροφορίες που παρασχέθηκαν από τη Φινλανδία, ο μέγιστος επιτρεπόμενος αριθμός συμμετεχόντων στα μαθήματα κατάρτισης ήταν διαφοροποιημένος, αναλόγως της κατάστασης της νόσου COVID-19, και κυμαινόταν από έξι έως 20 άτομα, με τον κανόνα των έξι ατόμων να εφαρμόζεται επί του παρόντος. Ανάλογοι περιορισμοί συνέτειναν επίσης στη μείωση του αριθμού των περιοδικών καταρτίσεων που πραγματοποιήθηκαν στο πρόσφατο παρελθόν. Σύμφωνα με τη Φινλανδία, αρκετοί οργανισμοί και επιχειρήσεις που παρέχουν περιοδικές καταρτίσεις για οδηγούς λεωφορείων και φορτηγών διέκοψαν τον προγραμματισμό της παροχής καταρτίσεων για την περίοδο 2020-2021, καθώς θεωρήθηκε πιθανό το ενδεχόμενο να υπάρξει υποχρέωση ακύρωσης των καταρτίσεων. Ως εκ τούτου, υπάρχουν συσσωρευμένες καθυστερήσεις όσον αφορά τις περιοδικές καταρτίσεις που πρέπει να διεξαχθούν.
                  
               
                     (22)
                  
                  
                     Επιπλέον, η Φινλανδία αναμένει αυξημένη ζήτηση για περιοδικές καταρτίσεις μόλις αρθούν οι περιορισμοί, και η τετράμηνη παράταση που ζητήθηκε θα παράσχει στους παρόχους κατάρτισης χρόνο για να προσαρμόσουν τις δραστηριότητές τους. Καθώς η κατάσταση σε σχέση με τη νόσο COVID-19 βελτιώνεται σταδιακά, ο όγκος των μεταφορών αναμένεται να αυξηθεί σημαντικά, ενώ, παράλληλα, θα πρέπει να ολοκληρωθούν οι περιοδικές καταρτίσεις που έχουν αναβληθεί. Σύμφωνα με τη Φινλανδία, στο πλαίσιο αυτό θα απαιτηθεί συντονισμός από πλευράς των επιχειρήσεων κατά τρόπο που δεν θέτει σε κίνδυνο την ασφάλεια του εφοδιασμού ή της κυκλοφορίας των επιβατών, και γι’ αυτό απαιτείται χρόνος.
                  
               
                     (23)
                  
                  
                     Με βάση τις πληροφορίες που διαβίβασε η Φινλανδία, η αιτούμενη παράταση των περιόδων αναφοράς που αναφέρονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3 του κανονισμού (ΕΕ) 2021/267, και στο άρθρο 2 παράγραφος 5 του εν λόγω κανονισμού αφορά αποκλειστικά την περίοδο αναφοράς από την 1η Ιουλίου 2021 έως τις 31 Οκτωβρίου 2021 και, συνεπώς, περιορισμένο μόνο αριθμό επαγγελματιών οδηγών. Επιπλέον, το μεγαλύτερο ποσοστό των οδηγών τους οποίους αφορά αυτή η παρατεταμένη περίοδος ισχύος έχουν ήδη ολοκληρώσει τουλάχιστον μία περιοδική κατάρτιση και, συνεπώς, έχουν αποδείξει την επάρκεια και τις ικανότητές τους. Επιπρόσθετα, η αιτούμενη παράταση αφορά σχετικά σύντομο χρονικό διάστημα και αναφέρεται μόνο στην περίοδο αναφοράς που ορίζεται στον κανονισμό (ΕΕ) 2021/267, και όχι στην ισχύ των σχετικών εγγράφων. Κατά συνέπεια, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (24)
                  
                  
                     Όσον αφορά το άρθρο 16 παράγραφοι 1 και 2 και το άρθρο 17 παράγραφοι 1 και 2 του κανονισμού (ΕΕ) 2021/267, σχετικά με την ασφάλεια στη θάλασσα και την ασφάλεια των λιμένων, και σύμφωνα με τις πληροφορίες που παρασχέθηκαν από τη Φινλανδία, τα μέτρα που έχουν ληφθεί για να περιοριστεί η εξάπλωση της πανδημίας COVID-19 έχουν επηρεάσει τις περιοδικές επιθεωρήσεις και καταρτίσεις, αν και δεν υπήρξε απαγόρευσή τους.
                  
               
                     (25)
                  
                  
                     Με βάση τις πληροφορίες από το εν λόγω κράτος μέλος, όπου οι επιτόπιες επιθεωρήσεις δεν ήταν εφικτές, οι σχετικές επιθεωρήσεις διενεργήθηκαν εξ αποστάσεως. Εντούτοις, από την έναρξη της πανδημίας, οι μικρότεροι λιμένες έχουν υιοθετήσει ένα μοντέλο λειτουργίας με βάση το οποίο είτε ανεστάλησαν όλες οι επισκέψεις στον λιμένα είτε περιορίστηκε αυστηρά ο αριθμός των επισκεπτών, με τον επιτρεπόμενο αριθμό να είναι μόλις 1 έως 3 επισκέπτες ταυτόχρονα. Οι μεγαλύτεροι εμπορικοί και επιβατικοί λιμένες —που βρίσκονται στο Ελσίνκι, στο Turku και στο Hamina/Kotka— έχουν υιοθετήσει ένα μοντέλο σύμφωνα με το οποίο το προσωπικό τους εργάζεται σε δύο βάρδιες, προκειμένου να προληφθεί η μετάδοση του ιού. Μέτρα αυτού του είδους συνεπάγονται σαφείς περιορισμούς στην πρόσβαση στους λιμένες και, συνεπώς, επηρεάζουν δραστηριότητες όπως η αναθεώρηση των αξιολογήσεων ασφαλείας των λιμενικών εγκαταστάσεων, των αξιολογήσεων ασφαλείας λιμένα και των σχεδίων ασφαλείας λιμένα.
                  
               
                     (26)
                  
                  
                     Επίσης, σύμφωνα με τις πληροφορίες που διαβίβασε η Φινλανδία, προκειμένου να διασφαλιστεί η ομαλή λειτουργία των λιμένων, είναι καίριας σημασίας να μην εκτίθενται στο ιό και να μην υποβάλλονται σε καραντίνα τα μέλη του προσωπικού σε κρίσιμες θέσεις εργασίας στους λιμένες. Για ορισμένα καθήκοντα απαιτείται παρουσία στον χώρο εργασίας, η οποία δεν μπορεί να διασφαλιστεί αν τα μέλη του προσωπικού που εργάζονται σε κρίσιμες θέσεις εκτίθενται στον ιό. Συνεπώς, μέτρα τα οποία περιορίζουν την παρουσία του προσωπικού που απασχολείται σε κρίσιμες θέσεις δυσχεραίνουν τη διεξαγωγή της αναθεώρησης των προαναφερθεισών αξιολογήσεων ασφαλείας των λιμενικών εγκαταστάσεων, των αξιολογήσεων ασφαλείας λιμένα και των σχεδίων ασφαλείας λιμένα.
                  
               
                     (27)
                  
                  
                     Επιπλέον, σύμφωνα με τις πληροφορίες που διαβίβασαν οι αρχές της Φινλανδίας, οι πιο εκτεταμένες ασκήσεις που διεξάγονται δύο φορές ετησίως και απαιτούν τη συμμετοχή διαφόρων υπαλλήλων, όπως του Φινλανδικού Οργανισμού Μεταφορών και Επικοινωνιών, των τελωνειακών αρχών, της αστυνομίας και των υπηρεσιών πυρόσβεσης και διάσωσης, έχουν ανασταλεί, επίσης λόγω των μέτρων που ελήφθησαν για την πρόληψη της εξάπλωσης της νόσου COVID-19. Παρότι είναι εφικτός ο διαδικτυακός προγραμματισμός των εν λόγω ασκήσεων, η προετοιμασία και η διεξαγωγή της άσκησης σε λιμένα θα προκαλούσε σημαντικό κίνδυνο έκθεσης στον ιό, δεδομένου ότι ο αριθμός των συμμετεχόντων είναι ιδιαίτερα μεγάλος. Σύμφωνα με το εν λόγω κράτος μέλος, οι επιχειρήσεις που δραστηριοποιούνται στους λιμένες απασχολούν συνήθως πολύ μικρό αριθμό υπαλλήλων, ακόμη και αν οι αρμοδιότητές τους είναι εκτεταμένες. Κατά μέσο όρο, οι εταιρείες διαχείρισης της κυκλοφορίας στους λιμένες καθ’ όλη τη διάρκεια του έτους απασχολούν διοικητικό προσωπικό 4-8 ατόμων, ενώ το προσωπικό των μικρότερων εταιρειών ανέρχεται σε 1-4 άτομα. Για τον λόγο αυτόν, ο ρόλος κάθε εργαζόμενου στη λειτουργία είναι καθοριστικής σημασίας.
                  
               
                     (28)
                  
                  
                     Η υιοθέτηση νέων τρόπων λειτουργίας, που κατέστη αναγκαία λόγω της πανδημίας COVID-19, προκάλεσε σημαντικό όγκο επιπλέον εργασίας, δεδομένου ότι πρέπει να παρέχονται οδηγίες στους χειριστές σχετικά με τα μέτρα που χρειάζεται να λαμβάνονται σε περιπτώσεις υποψιών ή αναφορών κρουσμάτων της νόσου COVID-19 σε πλοία. Περιπτώσεις κατά τις οποίες μέλη του προσωπικού ενός λιμένα εκτέθηκαν στον ιό και υποβλήθηκαν σε καραντίνα έχουν επίσης προκαλέσει προβλήματα στη λειτουργία των επιχειρήσεων, δεδομένου ότι για ορισμένα καθήκοντα απαιτείται η παρουσία στον χώρο εργασίας.
                  
               
                     (29)
                  
                  
                     Οι φινλανδικές αρχές εκτιμούν ότι η κατάσταση που προκλήθηκε λόγω της πανδημίας COVID-19 αναμένεται να ομαλοποιηθεί στη διάρκεια των επόμενων τεσσάρων μηνών, δηλαδή σε σχετικά σύντομο χρονικό διάστημα. Η σταδιακή διάθεση εμβολίων έχει προχωρήσει ικανοποιητικά και, όπως εκτιμά το φινλανδικό Ινστιτούτο Υγείας και Πρόνοιας, έως τα τέλη Οκτωβρίου 2021 θα έχει εμβολιαστεί πλήρως σημαντικό ποσοστό του πληθυσμού. Για τους λόγους αυτούς, οι αρχές της Φινλανδίας θεωρούν ότι η τετράμηνη παράταση είναι αιτιολογημένη και ότι μια παράταση μεγαλύτερης διάρκειας δεν κρίνεται αναγκαία. Επιπλέον, η συγκεκριμένη επιπλέον περίοδος θα παράσχει χρόνο για την αποκατάσταση ορισμένων λειτουργιών και, ως εκ τούτου, θα στηρίξει την επιστροφή στις κανονικές, πριν από την πανδημία, συνθήκες.
                  
               
                     (30)
                  
                  
                     Η Φινλανδία ζητά παράταση μόνο των περιόδων μεταξύ της 1ης Σεπτεμβρίου 2020 και της 30ής Ιουνίου 2021, και των εφαρμοστέων προθεσμιών, και όχι των περιόδων 10 μηνών που καθορίζονται στο άρθρο 16 παράγραφος 2 και στο άρθρο 17 παράγραφοι 1 και 2 του κανονισμού (ΕΕ) 2021/267. Επιπλέον, σύμφωνα με τη Φινλανδία, εξακολουθεί να είναι εφικτή η διεξαγωγή των ασκήσεων ασφαλείας, αν και πραγματοποιούνται σε μικρότερη έκταση ή διαδικτυακά. Κατά συνέπεια, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια.
                  
               
                     (31)
                  
                  
                     Συνεπώς, θα πρέπει να επιτραπεί στη Φινλανδία να εφαρμόσει παράταση των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3, στο άρθρο 2 παράγραφος 5, στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του κανονισμού (ΕΕ) 2021/267, καθώς και παράταση κατά τέσσερις μήνες της προθεσμίας της 30ής Σεπτεμβρίου 2021 που καθορίζεται στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του εν λόγω κανονισμού.
                  
               
                     (32)
                  
                  
                     Όσον αφορά το άρθρο 9 παράγραφοι 1 και 2, το άρθρο 10 παράγραφοι 1 και 2, το άρθρο 11 παράγραφοι 1 και 2 και το άρθρο 12 παράγραφοι 1 και 2 του κανονισμού (ΕΕ) 2021/267, οι αρχές της Φινλανδίας διευκρίνισαν ότι, παρότι στη Φινλανδία η απευθείας διεθνής σιδηροδρομική κυκλοφορία εντός της ΕΕ είναι πολύ περιορισμένη (μεταξύ Tornio/Φινλανδία και Haparanda/Σουηδία), η σιδηροδρομική εμπορευματική κυκλοφορία μεταξύ Φινλανδίας και Ρωσίας και από και προς την Κίνα είναι ιδιαίτερα σημαντική και ότι η σιδηροδρομική κυκλοφορία απέδειξε την ανθεκτικότητά της στη διάρκεια της πανδημίας Covid-19. Σύμφωνα με τις φινλανδικές αρχές, ο όγκος των διεθνών σιδηροδρομικών εμπορευματικών μεταφορών αυξήθηκε μάλιστα στη διάρκεια της πανδημίας. Ως εκ τούτου, η παράταση των εγκρίσεων για τη σιδηροδρομική κυκλοφορία θεωρείται αναγκαία από τις φινλανδικές αρχές.
                  
               
                     (33)
                  
                  
                     Σύμφωνα με τις πληροφορίες που παρασχέθηκαν από τη Φινλανδία, οι φινλανδικές αρχές κρίνουν αναγκαίο να διασφαλιστεί παράταση των εγκρίσεων ασφάλειας, καθώς ο αριθμός των εν λόγω εγκρίσεων είναι ο μεγαλύτερος και δεδομένου επίσης ότι απαιτούνται περιοδικοί έλεγχοι.
                  
               
                     (34)
                  
                  
                     Οι φινλανδικές αρχές ενημέρωσαν επίσης την Επιτροπή ότι μια συγκεκριμένη σιδηροδρομική εταιρεία έχει εφαρμόσει ένα μοντέλο λειτουργίας, το οποίο επιτρέπει να διεξάγονται διαδικασίες απόδειξης ικανότητας στο πλαίσιο του προβλεπόμενου προγράμματος και σε εξαιρετικές περιστάσεις. Το κράτος μέλος διευκρίνισε επίσης ότι προβλέπει πως, την περίοδο μεταξύ της 1ης Ιουλίου 2021 και της 31ης Οκτωβρίου 2021, οι ανανεώσεις ή οι υποβολές αιτήσεων για πιστοποιητικά, άδειες και εγκρίσεις θα είναι ελάχιστες.
                  
               
                     (35)
                  
                  
                     Παρότι υποβλήθηκαν αρκετά αιτήματα για συγκεκριμένες πληροφορίες και πρόσθετες διευκρινίσεις όσον αφορά την ανάγκη παράτασης κατά τέσσερις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2 και στο άρθρο 12 παράγραφοι 1 και 2 του κανονισμού (ΕΕ) 2021/267, η Επιτροπή δεν έχει λάβει τις αναγκαίες πληροφορίες προκειμένου να αξιολογήσει το αιτιολογημένο αίτημα που υπέβαλαν οι φινλανδικές αρχές, σύμφωνα με το άρθρο 9 παράγραφος 4, το άρθρο 10 παράγραφος 4, το άρθρο 11 παράγραφος 4 και το άρθρο 12 παράγραφος 5 του εν λόγω κανονισμού.
                  
               
                     (36)
                  
                  
                     Η Επιτροπή θεωρεί ότι η Φινλανδία δεν παρέσχε συγκεκριμένες πληροφορίες σε σχέση με τους λόγους για τους οποίους η ανανέωση των ενιαίων πιστοποιητικών ασφάλειας που αναφέρονται στο άρθρο 9 παράγραφοι 1 και 2, η ανανέωση των πιστοποιητικών ασφάλειας ή των εγκρίσεων ασφάλειας που αναφέρονται στο άρθρο 10 παράγραφοι 1 και 2, η ανανέωση των αδειών ή η ολοκλήρωση των περιοδικών ελέγχων που αναφέρονται στο άρθρο 11 παράγραφοι 1 και 2, η διενέργεια των τακτικών επανεξετάσεων ή η άρση της αναστολής των αδειών ή η έκδοση νέων αδειών σε περιπτώσεις που οι άδειες έχουν προηγουμένως ανακληθεί, όπως αναφέρεται στο άρθρο 12 παράγραφοι 1 και 2 του κανονισμού (ΕΕ) 2021/267, είναι πιθανό να παραμείνουν ανέφικτες και πέραν της 30ής Ιουνίου 2021, λόγω των μέτρων που έχει λάβει η Φινλανδία για την πρόληψη ή την ανάσχεση της εξάπλωσης της COVID-19. Επίσης, το εν λόγω κράτος μέλος δεν διαβίβασε πληροφορίες που να εξηγούν για ποιον λόγο οι αιτούμενες παρατάσεις δεν συνεπάγονται δυσανάλογους κινδύνους όσον αφορά την ασφάλεια και την προστασία των σιδηροδρομικών μεταφορών.
                  
               
                     (37)
                  
                  
                     Παρότι η Φινλανδία διαβίβασε ορισμένες πληροφορίες σχετικά με τα μέτρα που θεσπίστηκαν για την ανάσχεση της εξάπλωσης της πανδημίας, τα οποία ενδεχομένως επηρεάζουν συνολικά τον τομέα των μεταφορών, δεν παρασχέθηκαν πληροφορίες από το συγκεκριμένο κράτος μέλος όσον αφορά τον τρόπο με τον οποίο τα εν λόγω μέτρα επηρέασαν ειδικά την ανανέωση των αδειών και των εγκρίσεων ή την ολοκλήρωση των δραστηριοτήτων που αναφέρονται στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2 και στο άρθρο 12 παράγραφοι 1 και 2 του κανονισμού (ΕΕ) 2021/267. Ειδικότερα, δεν παρασχέθηκε καμιά συγκεκριμένη πληροφορία όσον αφορά τα μέτρα που επηρεάζουν την ανανέωση των αδειών των μηχανοδηγών ή τις διατάξεις για την ασφάλεια των σιδηροδρόμων. Επιπλέον, η Επιτροπή δεν έλαβε καμιά συγκεκριμένη πληροφορία όσον αφορά την ανάγκη παράτασης της περιόδου που αναφέρεται στο άρθρο 12 του κανονισμού (ΕΕ) 2021/267.
                  
               
                     (38)
                  
                  
                     Η Επιτροπή δεν είναι σε θέση να διαπιστώσει ότι πληρούνται οι απαιτήσεις που ορίζονται στις εν λόγω διατάξεις ή ότι οι αιτούμενες παρατάσεις δεν συνεπάγονται δυσανάλογους κινδύνους όσον αφορά την ασφάλεια και την προστασία των σιδηροδρομικών μεταφορών. Συνεπώς, δεν θα πρέπει να επιτραπεί στη Φινλανδία να παρατείνει τις περιόδους μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2 και στο άρθρο 12 παράγραφοι 1 και 2 του κανονισμού (ΕΕ) 2021/267.
                  
               
                     (39)
                  
                  
                     Η Φινλανδία συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Φινλανδία να εφαρμόσει τις ακόλουθες παρατάσεις:
            
                        α)
                     
                     
                        παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς του άρθρου 2 παράγραφοι 1 και 3 του εν λόγω κανονισμού·
                     
                  
                        β)
                     
                     
                        παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5, στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του εν λόγω κανονισμού·
                     
                  
                        γ)
                     
                     
                        παράταση έως την 31η Ιανουαρίου 2022 της προθεσμίας της 30ής Σεπτεμβρίου 2021 που καθορίζεται στο άρθρο 16 παράγραφοι 1 και 2 και στο άρθρο 17 παράγραφοι 1 και 2 του εν λόγω κανονισμού.
                     
                  
         
            Άρθρο 2
            Δεν επιτρέπεται στη Φινλανδία να εφαρμόσει παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 9 παράγραφοι 1 και 2, στο άρθρο 10 παράγραφοι 1 και 2, στο άρθρο 11 παράγραφοι 1 και 2 και στο άρθρο 12 παράγραφοι 1 και 2 του κανονισμού (ΕΕ) 2021/267.
         
         
            Άρθρο 3
            Η παρούσα απόφαση απευθύνεται στη Δημοκρατία της Φινλανδίας.
         
         
            Βρυξέλλες, 8 Ιουλίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).
         
            (3)  Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).
         
            (4)  Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (ΕΕ L 164 της 30.4.2004, σ. 44).
         
            (5)  Κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (ΕΕ L 129 της 29.4.2004, σ. 6).